CELEX: 32010D0633
Language: mt
Date: 2010-10-22 00:00:00
Title: 2010/633/UE: Deċiżjoni tal-Kummissjoni tat- 22 ta’ Ottubru 2010 li temenda d-Deċiżjoni 93/152/KEE li tipprovdi l-kriterji għall-vaċċini li għandhom jintużaw kontra l-marda Newcastle fil-kuntest ta’ programmi ta’ tilqim ta’ rutina (notifikata bid-dokument numru C(2010) 7109)  Test b’relevanza għaż-ŻEE

23.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 279/33
            
         DEĊIŻJONI TAL-KUMMISSJONI
   tat-22 ta’ Ottubru 2010
   li temenda d-Deċiżjoni 93/152/KEE li tipprovdi l-kriterji għall-vaċċini li għandhom jintużaw kontra l-marda Newcastle fil-kuntest ta’ programmi ta’ tilqim ta’ rutina
   (notifikata bid-dokument numru C(2010) 7109)
   (Test b’relevanza għaż-ŻEE)
   (2010/633/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 2009/158/KE tat-30 ta’ Novembru 2009 dwar il-kondizzjonijiet tas-saħħa ta’ bhejjem li jirregolaw il-kummerċ intra-Komunitarju, u l-importazzjoni ta’ tajr u bajd għat-tfaqqis minn pajjiżi terzi (1), u b’mod partikolari l-punt 2 tal-Anness III tagħha,
   Billi:
   
               (1)
            
            
               Id-Deċiżjoni tal-Kummissjoni 93/152/KEE (2) tipprovdi ċerti regoli dwar il-vaċċini li jridu jintużaw fil-programmi ta’ tilqim ta’ rutina kontra l-marda ta’ Newcastle
            
         
               (2)
            
            
               B’mod partikolari, dik id-Deċiżjoni tistabbilixxi kriterji li jridu jiġu ssodisfati b’rabta mal-indiċi tal-patoġeneċità intraċerebrali (ICPI) fir-rigward tar-razza tal-virus tal-marda ta’ Newcastle użat fil-vaċċini attenwati ħajjin u f’dawk inattivati kontra l-marda.
            
         
               (3)
            
            
               Id-Direttiva 2001/82/KE tal-Parlament Ewropew u tal-Kunsill tas-6 ta’ Novembru 2001 dwar il-kodiċi tal-Komunità rigward il-prodotti mediċinali veterinarji (3) tipprovdi għal ċerti rekwiżiti għall-prodotti mediċinali veterinarji immunoloġiċi, inklużi rekwiżiti għal testijiet tas-sigurtà.
            
         
               (4)
            
            
               Fid-dawl tal-progress tekniku li sar fir-rigward tal-manifattura tal-vaċċini, partikolarment fir-rigward tat-tekniki ta’ inattivazzjoni u r-rekwiżiti tad-Direttiva 2001/82/KE u l-Farmakopea Ewropea, għaldaqstant huwa f’loku li jitħassar ir-rekwiżit speċifiku għall-vaċċini inattivati b’rabta mal-indiċi tal-patoġeneċità intraċerebrali (ICPI) fir-rigward tar-razza tal-virus tal-marda ta’ Newcastle użat f’vaċċini bħal dawn u li attwalment hu stipulat fil-punt (b) tal-Artikolu 1 tad-Deċiżjoni 93/152/KEE.
            
         
               (5)
            
            
               Id-Deċiżjoni 93/152/KEE għandha għalhekk tiġi emendata skont dan.
            
         
               (6)
            
            
               Huwa f’loku li tiġi stabbilita data għall-applikazzjoni ta’ din id-Deċiżjoni, u dan sabiex tiġi allinjata mad-data li fiha japplika r-Regolament (KE) Nru 798/2008 (4), kif emendat bir-Regolament (UE) Nru 955/2010 (5), li jintroduċi emendi li jikkorrispondu għall-kriterji għall-vaċċini inattivati kontra l-marda ta’ Newcastle li jintużaw fil-pajjiżi terzi,
            
         ADOTTAT DIN ID-DEĊIŻJONI:
   Artikolu 1
   Il-punt (b) tal-Artikolu 1 tad-Deċiżjoni 93/152/KEE jitħassar.
   Artikolu 2
   Din id-Deċiżjoni għandha tapplika mill-1 ta’ Diċembru 2010.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, it-22 ta’ Ottubru 2010.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 343, 22.12.2009, p. 74.
   
      (2)  ĠU L 59, 12.3.1993, p. 35.
   
      (3)  ĠU L 311, 28.11.2001, p. 1.
   
      (4)  ĠU L 226, 23.8.2008, p. 1.
   
      (5)  Ara paġna 3 ta' dan il-Ġurnal Uffiċjali.